●sunt furnizate parțial de autoritățile naționale din țările UE, asupra cărora Comisia nu are niciun control și pentru care Comisia nu își poate asuma nicio responsabilitate.

Comisia Europeană a elaborat și a publicat prezentul raport în conformitate cu articolul 114 din Regulamentul (UE) 2017/625. Prezentul raport urmărește să îmbunătățească disponibilitatea publică a informațiilor privind controalele oficiale efectuate de țările UE și controalele efectuate de Comisie cu privire la acestea, în domeniile siguranței alimentelor și a furajelor, sănătății animalelor și a plantelor, bunăstării animalelor, agriculturii ecologice și sistemelor din domeniul calității produselor agricole și alimentare. Doar Curtea de Justiție a Uniunii Europene are competența să interpreteze legislația UE. Scopul nostru este ca aceste informații să fie întotdeauna actualizate și exacte. Dacă ni se aduce la cunoștință prezența unor erori, vom încerca să le corectăm.

Comisia monitorizează în mod sistematic respectarea recomandărilor sale în materie de audit adresate țărilor UE și, dacă este necesar, recurge la alte instrumente de asigurare a respectării lor. În plus, ea sprijină țările UE prin furnizarea de asistență tehnică și formare prin intermediul inițiativei „O formare mai bună pentru o hrană mai sigură” și al reuniunilor tehnice ale experților din țările UE.

Raportul este însoțit de un document de lucru al serviciilor Comisiei care oferă mai multe detalii cu privire la controalele și auditurile efectuate de autoritățile naționale și de Comisie în domeniile lanțului alimentar care intră sub incidența Regulamentului privind controalele oficiale.

Țările UE trebuie să își desfășoare controalele oficiale cu un nivel mare de transparență. Cel puțin o dată pe an, ele trebuie să publice informații relevante privind organizarea și efectuarea respectivelor controale. Țările UE pot decide să facă acest lucru prin publicarea raportului anual transmis Comisiei.

Țările UE trebuie să își transmită rapoartele anuale în format electronic pentru a facilita și mai mult compilarea datelor. În acest scop, Comisia a creat un model de formular tip, în colaborare cu autoritățile naționale. Comisia a dezvoltat o platformă digitală specifică pentru transmiterea rapoartelor anuale în acest nou format. În plus, rețeaua de reprezentanți ai țărilor UE cu privire la funcționarea MANCP, prezidată de Comisie, a elaborat o notă orientativă cu privire la modul de completare a formularului, pentru a ajuta autoritățile naționale să îndeplinească noile cerințe de raportare.

Regulamentul privind controalele oficiale include dispoziții pentru îmbunătățirea continuă a controalelor oficiale. Figura 1 prezintă modul în care rezultatele controalelor oficiale sunt importante pentru a sprijini țările UE să evalueze eficacitatea sistemelor lor de control și să aducă îmbunătățiri, dacă este necesar. În plus, modificările aduse legislației, problemele emergente și informațiile privind piața pot conduce la modificări ale planului de control.

În 2019 și 2020, am efectuat 170 de audituri și de controale similare asupra sistemelor de control oficial din țările UE.

Am continuat să efectuăm audituri privind transportul animalelor pe mare și să colaborăm cu Agenția Europeană pentru Siguranță Maritimă pentru a institui un sistem de îmbunătățire a controalelor oficiale asupra navelor de transport pentru animale vii și, prin urmare, de îmbunătățire a bunăstării animalelor în timpul transportului maritim.

Am organizat o serie de audituri pentru a analiza într-un mod mai aprofundat și mai amplu întregul sector al furajelor, inclusiv subprodusele de origine animală, deoarece seriile de audituri anterioare au dezvăluit unele deficiențe sistemice. Auditurile respective au constatat că era în continuare necesară îmbunătățirea trasabilității proteinelor animale prelucrate.

Introducerea animalelor și a mărfurilor pe teritoriul UE

Țările UE au obligația de a efectua controale oficiale asupra animalelor, mărfurilor de origine animală și anumitor mărfuri de origine nonanimală care sunt introduse pe teritoriul UE. Ele efectuează majoritatea controalelor respective la posturile de control la frontieră desemnate în acest scop. Scopul controalelor este de a se asigura faptul că animalele, alimentele și furajele respectă standarde înalte identice cu standardele în vigoare pentru animalele și mărfurile produse în UE. Țările UE pot desemna posturi de control la frontieră pentru aceste controale numai după ce Comisia a stabilit că amplasarea și structura posturilor de control la frontieră propuse și mecanismele în vigoare îndeplinesc cerințele UE aplicabile. În 2020, am primit și am evaluat 67 de notificări din partea țărilor UE cu privire la noi posturi de control la frontieră (sau modificări ale celor existente), inclusiv la centrele de inspecție ale acestora.

Am continuat să supraveghem în 2019 și în 2020 controalele oficiale efectuate de țările UE la introducerea animalelor și a mărfurilor pe teritoriul UE, fiind efectuate 11 audituri. Rezultatele acestora confirmă faptul că țările UE continuă să își îmbunătățească sistemele și punerea în aplicare a controalelor. Aceste audituri vor continua în anii următori. În plus, am efectuat evaluări documentare cu privire la punerea în aplicare a controalelor la introducerea animalelor și a mărfurilor pe teritoriul UE, prin intermediul posturilor de control la frontieră situate în regiunile ultraperiferice ale UE, aceste evaluări având, de asemenea, rezultate satisfăcătoare.

5.2

Reziduurile de medicamente de uz veterinar și contaminanții proveniți din mediu prezenți în animale și în produsele de origine animală

Medicamentele de uz veterinar sunt utilizate pe scară largă în producția animalieră pentru a preveni sau a vindeca bolile. Concentrații foarte mici – reziduuri – ale substanțelor farmacologic active prezente în medicamentele de uz veterinar pot fi prezente în carnea, organele și produsele lactate provenite de la animalele tratate, precum și în lapte, ouă și miere. Concentrațiile sigure în alimente – „limita maximă a reziduurilor” – sunt stabilite la nivelul UE. Alimentele cu o concentrație de reziduuri sub limita respectivă sau egală cu aceasta sunt considerate sigure și pot fi introduse pe piață, demonstrând că principiile bunelor practici agricole și veterinare au fost respectate în producția animalieră (medicamentele au fost utilizate în conformitate cu instrucțiunile de pe etichetă). Țările UE pun în aplicare programe anuale de monitorizare a reziduurilor pentru a verifica dacă medicamentele de uz veterinar sunt utilizate în conformitate cu normele UE aplicabile și pentru a detecta posibila utilizare greșită sau ilegală a substanțelor farmacologic active. Aceste programe includ, de asemenea, monitorizarea animalelor și a produselor de origine animală pentru a depista prezența contaminanților și a pesticidelor care provin din mediu.

Împreună cu laboratoarele de referință relevante ale Uniunii Europene, analizăm planurile de monitorizare a reziduurilor ale țărilor UE și formulăm observații și recomandări cu privire la adecvarea acestora în fiecare an. De asemenea, audităm punerea în aplicare de către țările UE a planurilor lor de monitorizare a reziduurilor, concentrându-ne asupra unor elemente precum performanța laboratoarelor și eficacitatea investigațiilor de urmărire legate de rezultatele neconforme. În 2019 și 2020, am efectuat opt audituri în țările UE, cu rezultate în mare măsură satisfăcătoare. Aceste audituri vor continua în anii următori.

6

Urmărirea sistematică a recomandărilor de audit

6.1

Audituri generale subsecvente

Prin intermediul auditurilor generale subsecvente urmărim în mod sistematic acțiunile pe care autoritățile competente s-au angajat să le pună în aplicare pentru a da curs recomandărilor formulate în rapoartele de audit. Aceste audituri acoperă toate recomandările „deschise" din toate sectoarele.

Aceste audituri pot fi:

●efectuate la birourile autorităților competente sau prin mijloace la distanță;

●efectuate ca exercițiu documentar de la birourile noastre (urmărire administrativă) sau

●axate pe o temă specifică: în puține cazuri, când rezultatul auditului este deosebit de problematic, sunt organizate audituri subsecvente specifice sectorului pentru a urmări acțiunile care trebuie să fie puse în aplicare de urgență de către țările UE.

Tabelul 5 – Audituri subsecvente în țările UE în perioada 2019-2020